Google официално обяви старта на Street View в България

Computer World 07 Март

Стефан Станчев

На 7 март Google обяви старта на програмата Street View за България, която обхваща не само големите градове, но също така и исторически селища. Услугата позволява на потребителите да разглеждат и навигират на 360 градуса панорамни изображения на улиците. Според информация от Google Street View за България ще популяризира водещи зимни курорти като Боровец, Банско, Пампорово и Черноморското крайбрежие.

“Street View е един от най-харесваните проекти на Google и е започнал като един от проектите известни като Google 20% - каза Антон Пиралков, мениджър бизнес развитие в Google за България. -

Това са проекти, в които колегите отделят 20% от времето и ги считат същевременно за интересни, един вид хоби. Услугата е напълно безплатна, работи на всички съвременни компютри, таблети и смартфони. Google Street View се разгръща в момент, в който медийния пазар се променя, нови медийни модели влязоха в сила, а освен това все повече потребители и бизнес организации са в Интернет.”

“Заснемането по улиците на българските градове продължи близо три месеца - от март до май 2012 година. Няколко десетки превозни средства участваха в този процес”, разкри Улф Шпитцер, програмен директор на Google Street View.





© Computer World, Computerworld.bg

Улф Шпитцер, програмен директор на Google Street View

В услугата са включени само изображения, които са видими от обществените пътища и отличава с технологията, която замъглява както лицата на хората, така и регистрационните номера на колите. С натискане на бутона “Съобщи проблем” всеки потребител може да докладва кадри за отстраняване, които намира за неуместни.





© Computer World, Computerworld.bg

Google проведе множество консултации заедно с широк кръг от заинтересовани обществени групи при разработването на функцията и мерките за неприкосновеност на личния живот, разкри Улф Шпитцер.

Програмата, която стартира за пръв път през 2007 година, е достъпна в множество страни по света – от Северна Америка до Австралия, от Европа до Азия. България е 48-мата страна, включена в нея.

По думите на Бойко Благоев, съосновател на Free Sofia Tour, с Google Street View популяризирането на България ще става с една идея по-лесно. Определно вече имаме много добър практически инструмент, който можем да предложим в работата си, допълни Благоев.





© Computer World, Computerworld.bg

Антон Пиралков, мениджър бизнес развитие в Google за България

В районите, където Street View е наличен потребителите могат да получат достъп до изображенията на нивото на улицата, чрез прижближаване до най-ниското ниво на Google Maps, или чрез плъзгане на оранжевото човече от лявата страна на картата върху маркираната със синьо улица.

Освен клиентите, и предприемачите също могат да се възползват от Street View технологията чрез безплатно вграждане на Google Maps директно в техните уебсайтове и по този начин да популяризират вериги хотели или да повишат познаваемостта на местна библиотека или ресторант.





© Computer World, Computerworld.bg

Един от специалните автомобили на Google

„Google Street View е изключително популярна сред потребители на нашите карти по целия свят. Много градове в страната, освен столицата София, са вече достъпни за потребителите, които искат да изследват виртуално красивите зимни курорти в Пирин, Рила и Родопите, и Черноморието. Също така, Street View ще позволи на българите да разгледат места в страната, които не са имали възможност да посетят”, каза още Антон Пиралков, мениджър бизнес развитие България.



